ananddey/assamese-wiki-corpus huggingface dataset:
পদ্ম (বিষ্ণু)

পদ্ম হৈছে বিষ্ণুৱে ধাৰণ কৰা চাৰিটা বৈশিষ্ট্যৰ ভিতৰত অন্যতম। ইয়াৰ সৈতে জলভাগৰ ওপৰত অৱস্থিত বিষ্ণুৰ বাসস্থানৰ লগতে সৃষ্টি আৰু জন্মৰ ক্ষেত্ৰত তেওঁৰ ভূমিকা জড়িত হৈ আছে।

পৌৰাণিক আখ্যান

বিষ্ণু পুৰাণত কালৰ আৰম্ভণিতে বিষ্ণুৰ নাভিৰ পৰা ফুলি উঠা পদুমৰ মাজত ব্ৰহ্মাৰ সৃষ্টি হোৱা বুলি বৰ্ণনা কৰা হৈছে। পদ্ম বা পদুমক ধৰ্মৰ প্ৰতিনিধি, মহাজাগতিক নিয়মৰ লগতে বিশুদ্ধতাৰ প্ৰতিমূৰ্তি হিচাপে গণ্য কৰা হয়।

সমুদ্ৰ মন্থনৰ সময়ত যেতিয়া লক্ষ্মীয়ে বিষ্ণুক সংগী হিচাপে নিৰ্বাচন কৰোঁতে পদুমৰ মালাৰে তেওঁক বৰণ কৰে। তেওঁক পদমমুখ বা পদ্মবদন বুলিও প্ৰশংসা কৰা হয়।

গজেন্দ্ৰ মোক্ষৰ আখ্যানত গজেন্দ্ৰ হস্তীয়ে গ্ৰাহৰ মুখৰ পৰা ৰক্ষা পাবলৈ বিষ্ণুক পদুম ফুলেৰে আৰাধনা কৰিছিল।

বিষ্ণুক সাধাৰণতে তলফালৰ বাওঁহাতত পদুম ফুল ধাৰণ কৰা ৰূপত চিত্ৰিত কৰা হয়। আনহাতে তেওঁৰ অৰ্ধাংগিনী লক্ষ্মীয়ে সোঁহাতত পদুম ফুল ধাৰণ কৰে আৰু তেওঁকো সাধাৰণতে পদুম ফুলৰ ওপৰত বহি থকাৰ ৰূপত চিত্ৰিত কৰা হয়।

এটা শৈৱ কিংবদন্তিত বিষ্ণুৱে ১০০৮পাহ পদুম ফুলেৰে শিৱক পূজা কৰা বুলি বৰ্ণনা কৰা হৈছে। তেওঁক পৰীক্ষা কৰিবলৈ শিৱই এপাহ পদুম লুকুৱাই ৰাখে। কিন্তু সৰ্বজ্ঞানী বিষ্ণুৱে নিজৰ কমল নয়নৰ এটা চ্ছেদ কৰি শিৱলিংগৰ ওপৰত ৰাখে। এই কাৰ্যত সন্তুষ্ট হৈ শিৱই তেওঁক সুদৰ্শন চক্ৰ উপহাৰ দিয়ে।

প্ৰতীকবাদ

পদুম ফুলৰ সৈতে বিষ্ণুৰ সম্পৰ্কটো তেওঁৰ অৰ্ধাংগিনী দেৱী লক্ষ্মীৰ প্ৰতীকত পদুম ফুলৰ উপস্থিতিৰ পৰাই উদ্ভৱ হৈছে বুলি বিশ্বাস কৰা হয়। লক্ষ্মীৰ বাবে ই পানী আৰু উৰ্বৰতাক প্ৰতিনিধিত্ব কৰিছিল। পঞ্চম বা ষষ্ঠ শতিকাৰ বিষ্ণুৰ ভাস্কৰ্য্যসমূহত পদ্মনাভ (পদুমৰ দৰে নাভি থকাজন), পুণ্ডৰিকাক্ষ (পদুমৰ দৰে চকু থকাজন), আৰু পদ্মপানি (হাতত পদুম ফুল ধাৰণ কৰাজন) আদি নামৰ আধাৰত তেওঁক পদুম ফুল ধাৰণ কৰা দেখা যায়। শিৰৰ পৰা পদুম ফুল গজি উঠা নৰসিংহৰ প্ৰতিমূৰ্তি ষষ্ঠ শতিকাৰ মাজভাগৰ। বিষ্ণুৰ হাতত থকা শংখ আৰু পদুম ফুলে জলৰ লগত তেওঁৰ উৰ্বৰ কাৰক সম্পৰ্ক আৰু মহাজাগতিক প্ৰতীক দুয়োটা ৰূপ সূচায়। শংখ আৰু পদুম আটাইতকৈ শুভ প্ৰতীকসমূহৰ ভিতৰত অন্যতম। পদুম পৃথিৱীৰ প্ৰতীক আৰু আনকি ইয়াত বিশ্বব্ৰহ্মাণ্ড থকা বুলি কোৱা হয়। বিষ্ণুধৰ্মোত্তৰত বিশেষভাৱে উল্লেখ আছে যে বিষ্ণুৰ নাভিৰ পৰা ওলোৱা পদুমপাহ পৃথিৱীৰ প্ৰতীক। আনহাতে ইয়াৰ ঠাৰিডালে বিশ্বব্ৰহ্মাণ্ডৰ অক্ষ দৈৱিক পৰ্বত মেৰুক প্ৰতিনিধিত্ব কৰে। বিষ্ণুৰ হাতত ই জলৰ প্ৰতীক, আৰু দেৱী লক্ষ্মীৰ হাতত ধন-সম্পত্তিৰ প্ৰতীক। বিষ্ণু আৰু ভূদেৱীৰ বৰাহ অৱতাৰৰ এক তৃতীয় শতিকাৰ ভাস্কৰ্যও আৱিষ্কাৰ কৰা হৈছে। ভূদেৱীয়ে পদুম এপাহৰ ওপৰত থিয় হৈ আছে, আনহাতে বৰাহে বাওঁহাতেৰে পদুমৰ কলি এটা ধাৰণ কৰিছে যাতে তেওঁৰ পৃথিৱীখন অনায়াসে ধৰি ৰখাৰ কাৰ্য্যক প্ৰতিনিধিত্ব কৰে।

সাহিত্য

বৈষ্ণৱ শ্লোকসমূহত পদ্মক বিষ্ণু বা নাৰায়ণৰ বৈশিষ্ট্য হিচাপে প্ৰায়ে উল্লেখ কৰা হয়।

বিষ্ণুৰ বৈশিষ্ট্যৰ নামেৰে নামকৰণ কৰা ওঠৰখন প্ৰধান পুৰাণৰ ভিতৰত পদ্মপুৰাণ অন্যতম।

তথ্য সংগ্ৰহ

শ্ৰেণী:হিন্দু কিংবদন্তি
শ্ৰেণী:বিষ্ণু
তৰুণ চন্দ্ৰ পামেগাম

তৰুণ চন্দ্ৰ পামেগাম (, জন্মঃ ১৬ আগষ্ট ১৯২৪) অসমীয়া তথা মিচিং ভাষাত ৰচনা কৰা এগৰাকী কবি, নাট্যকাৰ, ঔপন্যাসিক, গল্পকাৰ, শিল্পী, অভিনেতা, নাট পৰিচালক, মিচিং ভাষাবিদ, স্বাধীনতা সংগ্ৰামী, সমাজ সংগঠক আৰু শিক্ষাবিদ। তেওঁ অসম চৰকাৰৰ মিচিং সমাজৰ পৰা প্ৰথম সাহিত্যিক পেন্সন পোৱা ব্যক্তি। ১৯৭৪ চনৰ অসম সাহিত্য সভাৰ তেওঁ উপ-সভাপতিও আছিল।

সাহিত্যিক অৱদান

তৰুণ চন্দ্ৰ পামেগামে কেইবাটাও ৰচনা কৰি থৈ গৈছে। সেতু তেওঁৰ এখন অনাতাঁৰ নাটক। এই নাটকে ৰাষ্ট্ৰীয় পৰ্যায়ত পুৰস্কাৰ লাভ কৰিছিল। মিচিং লোকগীতৰ বিষয়ে ৰচিত মিচিং সকলৰ লোক গীত তেওঁৰ অন্য এখন গ্ৰন্থ।
তৰুণ চন্দ্ৰ পামেগামৰ গ্ৰন্থসমূহ হ'ল :
চকামকা (কবিতা সংকলন), ১৯৪৩
নাৰী (কবিতা সংকলন), ১৯৪৪
সমাজৰ শেষ সীমা (উপন্যাস)
পাহাৰ পুৰী (উপন্যাস)
অগ্নি যুগৰ ফিৰিঙতি (ডিটেকটিভ উপন্যাস)
ফৰমুলা (নাটক)
চোৰ (অনাতাঁৰ নাটক)
সেতু (অনাতাঁৰ নাটক)
পৰাচিত (অনাতাঁৰ নাটক)
ফেঁহুজালি (অনাতাঁৰ নাটক)
সংকল্প (অনাতাঁৰ নাটক)
তৰুণচন্দ্ৰ পামেগাম ৰচনাৱলী (প্ৰথম খণ্ড) অসম সাহিত্য সভা-সংকলক ভৃগুমুনি কাগয়ুং আৰু সহযোগী সম্পাদক দীলিপ কুমাৰ ফুকন। ১৯৮৯
Prominant Mesing Personalities of Assam (Part-1), Edited by Nabin Taye 1993
মিচিং সংস্কৃতিৰ আলেখ্য–সম্পাদনা ভৃগুমুনি কাগয়ুং। ১৯৮৯, পৰিবৰ্ধিত সংস্কৰণ
মিচিং আনুনিঃতম-(মিচিং আধুনিক গীত) শচন্দ্ৰ পামেগান -(সম্পাদনা ভৃগুমুনি কাগয়ুং)। প্ৰথম প্ৰকাশ ১৯৮৫, দ্বিতীয় প্ৰকাশ ১৯৮৮
অসমৰ জনজাতি গীতি সংকলন— সংকলক ভৃগুমুনি কাগয়ুং -১৯৮৭।
Folk songs of the Misings-Ednor Birendra Nath Dutta, 1992
তশচন্দ্ৰৰ ৰচনাৱলী গ্ৰন্থৰ কবিতা শাখাত 'প্ৰথম কুকুৰাৰ ডাক’, ‘মইনাৰ মাত' আদি পচিশটা পদ্য, গীতৰ শাখাত ‘কায়ুমনৌ অইয়া’, ‘কাজৌ মলাঃজে অকুম্ আঁইয়া আদি ষোল্লটা গীত; উপন্যাস শাখাত, ‘পাহাৰ পুৰী', 'সমাজৰ শেষ সীমাত’ আৰু 'অগ্নিযুগৰ ফিৰিঙতি' এই তিনিখন উপন্যাস, একাঙ্কিকা নাট শাখাত সেতু’, ‘পৰাচিত', ‘ফেহুজলি, সংকল্প, ‘চোৰ', সন্ধি' এই দুখন নাট, মিচিং সাধুকথা শাখাত, ‘গাহৰি আৰু কুকুৰা', আকাশখন ওখ হল কেনেকৈ’আদি সাতত্ৰিশটা সাধু, সিদ্ধি সাধু শাখাত “বেটা আৰু ঘৈণী’,তই নেই’আদি ছটা গল্প, গল্পৰ লেছেৰিশাখাত 'আলহী', ওভতনি আদি বাৰটা গল্প, আত্মকাহিনী শাখাত সৈনিক জীৱন’,পিতাম্বৰপ্ৰভুৰ সান্নিধ্যৰ সোঁৱৰণ এই দুটা আত্মজীৱনীমূলক কাহিনী সন্নিবিষ্ট হৈছে
মিচিং আলু নিঃতম’ হত “কায়ুম নৌ অইয়া” “কাজী মালাঃজী”আদি পোন্ধৰটা স্বৰচিত মিচিং আধুনিক গীত সংকলিত হৈছে। অসমৰ জনজাতি গীতি সংকলন গ্ৰত দৃশ্বন ভাঙামাঞ্চাই”(শীতৰ নিয়ৰ সৰা নাছিল) আৰু “অঃনাম পৌততাঃ ন, দৌংকুৱংকা” (পোহনীয়া চৰাইটো উৰি যোৱাগৈ) আদি দুটা স্বৰচিত আধুনিক মিচিং গীত সন্নিবিষ্ট হৈছে। মিচিং সংস্কৃতিৰ আলেখ্য এই নিম্নোক্ত প্ৰবন্ধসমূহ সন্নিবিষ্ট হৈছে। যেনে - “মিৰি বা মিচিং’, ‘মিচিং সমাজৰ সাংস্কৃতিক জীৱন ধাৰা’, ‘মুৰংঘৰ’, ‘আলি আই লৃগাং, মিচিং সমাজত সমবায় প্ৰথা', 'বয়ন শিলত মিচিং জীয়ৰী’, ‘মিচিং ধৰ্মবিশ্বাস আৰু গেনা’, ‘মিচিঙৰ জন্ম মৃত্যুৰ শুছি’, ‘পঃৰাগ’, ‘মিচিং ঘৰআৰু ঘৰ লোৱা আদি।

বঁটা আৰু সন্মান

সাহিত্যিক পেন্সন, অসম চৰকাৰ; ১৯৭৫

তথ্য সংগ্ৰহ

বাহ্যিক সংযোগ

Akashvani Dibrugarh- 43 Glorious Years On the Air Waves

শ্ৰেণী:অসমীয়া সাহিত্যিক
শ্ৰেণী:মিচিং জনগোষ্ঠীৰ ব্যক্তি
শ্ৰেণী:সাহিত্যিক
শ্ৰেণী:অসমৰ ব্যক্তি
শ্ৰেণী:অসমীয়া কবি
ইছলামিক ষ্টে'ট অৱ ইৰাক এণ্ড দ্য লেভাণ্ট

ইছলামিক ষ্টে'ট অৱ ইৰাক এণ্ড দ্য লেভাণ্ট (আইছিল), ইছলামিক ষ্টে'ট অৱ ইৰাক এণ্ড ছিৰিয়া (আইছিছ) বা আৰবী ছুটী ৰূপৰপৰা গ্ৰহণ কৰা ডাএছ এটি ছালাফি জেহাদবাদী সশস্ত্ৰ গোট। ই ছুন্নি ইছলামৰ ৱাহ্হাবি, মৌলবাদী চিন্তা অনুসৰণ কৰে। গোটটোৰ নামত 'ইছলামিক ষ্টে'ট' শব্দদ্বয়ৰ প্ৰয়োগ আৰু খালিফাৰাজৰ চিন্তাক বাৰুকৈ সমালোচনা কৰা হৈছে। ৰাষ্ট্ৰসংঘ, অনেক চৰকাৰ আৰু মূলসূতিৰ ইছলামিক গোটমূহে ইয়াৰ ৰাজ্যত্ব বা খালিফত্ব নস্যাৎ কৰিছে।

গোটটোৱে প্ৰথম নিজক ইছলামিক ষ্টে'ট বুলি সম্বোধন কৰিবলৈ আৰম্ভ কৰিলে জুন ২০১৪ চনৰ পৰা। ই লগতে আবু বক্কৰ আল বাগদাদীক নিজৰ খালিফ প্ৰক্ষেপ কৰি নিজকে এক বিশ্বব্যাপী খালিফাতন্ত্ৰ বুলি দাবী কৰিলে।। খালিফতন্ত্ৰ হিচাপে, ই বিশ্বৰ সকলো মুছলমানৰ ওপৰত ধাৰ্মিক, ৰাজনৈতিক আৰু সামৰিক প্ৰশাসনভাৰ দাবী কৰে। ডিচেম্বৰ ২০১৫লৈকে, আছিছৰ হাতত ইৰাক আৰু ছিৰিয়াৰ বৃহৎ ভূখণ্ড আছিল। অনুমান কৰা হয় যে সেই ভূখণ্ডত প্ৰায় ২৮ লাখৰপৰা ৮০ লাখ লোকে বাস কৰে। সেই এলেকাত গোটটোৱে শ্বাৰিয়া আইনৰ নিজা বুজনি বলৱৎ কৰিছে। আইছিলৰ তলৰ সংগঠন কিছুমানে লিবিয়া, নাইজেৰিয়া, আফগানিস্তান, উত্তৰ আফ্ৰিকা আৰু দক্ষিণ এছিয়াৰ সৰু সৰু অঞ্চল কিছুমান শাসন কৰে।

আইছিল গুৰুত্ব ২০১৪ৰ আগ ভাগত বৃদ্ধি পালে, যেতিয়া ই ইৰাকৰ চৰকাৰী শক্তিসমূহক ইৰাকৰেই পশ্চিম দিশৰ কেইবাখনো মুখ্য মহানগৰৰ পৰা পলায়ন কৰিবলৈ বাধ্য কৰিবলৈ সক্ষম হ'ল। তাৰ পাছত মচুল দখল কৰা হ'ল। চিঞ্জাৰ গণহত্যাও সংঘটিত হ'ল। আমেৰিকা যুক্তৰাষ্ট্ৰৰ চি আই এ'ৰ অনুমান মতে এই গোটৰ ৩১০০০ যুঁজাৰু আছে, যাৰ দুই তৃতীয়াংশ বিদেশী। আন হাতে, আইছিছে দাবী কৰা মতে, তেওঁলোকৰ ৪০০০০ যুঁজাৰু আছে, যাৰ অধিকাংশ ইৰাক আৰু ছিৰিয়াৰ স্থানীয় বাসিন্দা।

আইছিছক ৰাষ্ট্ৰসংঘ, ইউৰোপীয় সংঘ, আমেৰিকা যুক্তৰাষ্ট্ৰ, ৰাছিয়া, ভাৰত, ইণ্ড'নেছিয়া, ইজৰাইল, তুৰস্ক, ছৌদী আৰব, ছিৰিয়া, ইৰান আৰু আন আন দেশে সন্ত্ৰাসবাদী আখ্যা দিছে। ৬০তকৈ অধিক দেশ প্ৰত্যক্ষ বা পৰোক্ষভাৱে আইছিছৰ বিৰুদ্ধে যুদ্ধত ব্যস্ত।

আইছিছে প্ৰায় সামাজিক মাধ্যমত সাংবাদিক, সহায় কৰ্মীকে ধৰি সেনা আৰু অসামৰিক লোকৰ শিৰশ্ছেদ, ঐতিহ্যক্ষেত্ৰ ধ্বংস কৰা আদিৰ ভিডিঅ' প্ৰকাশ কৰে। ৰাষ্ট্ৰ সংঘৰ মতে গোটটোৱে মানৱ অধিকাৰ খৰ্ব আৰু যুদ্ধ অপৰাধ সংঘটিত কৰিছে। সমগ্ৰ বিশ্বতেই ইছলামী ধাৰ্মিক নেতাসকলে আইছিছক ধিক্কাৰ দিছে আৰু মত প্ৰকাশ কৰিছে যে তেওঁলোকৰ কাৰ্যকালাপে ইছলামৰ প্ৰকৃত বাণী প্ৰকাশ নকৰে।

দলটো গঠন হ'ল ১৯৯৯ত হামা'আত-তৌহিদ ৱল-জিহাদ নামেৰে গঠন হ'ল। ই আল-কাইদাৰ সমৰ্থক আছিল। ই আন আন ছুন্নি গোটৰ সৈতে লগ লাগি মুজাহিদীন শ্বুৰা কাউঞ্চিল স্থাপন কৰিলে। এই গোটে অক্টোববৰ ২০০৬ত ইছলামিক ষ্টে'ট অৱ ইৰাক (আই এছ আই) গঠনৰ ঘোষণা কৰিলে। ছিৰিয়াৰ গৃহ যুদ্ধৰ পাছত আগষ্ট ২০১১ত, আল-বাগদাদীৰ নেতৃত্বত তেওঁলোকে ছিৰিয়াত প্ৰভাৱ বিস্তাৰ কৰাৰ চেষ্টা কৰিলে। জভত অন-নুস্ৰাহ লি-আহলি আশ্ব-শ্বাম  বা অল-নুস্ৰা ফ্ৰণ্ট নামৰ অভিযানটোৱে ছুন্নি সংখ্যাগৰিষ্ঠ অল-ৰাকাহ, ইডলিব, ডেইৰ এজ-জৰ আৰু এলেপ' অঞ্চলত প্ৰভাৱ বিস্তাৰ কৰিলে। ২০১৩ চনৰ এপ্ৰিল মাহত বাগদাদীয়ে ঘোষণা কৰিলে যে আই এছ আই আৰু অল-নুস্ৰা ফ্ৰণ্ট এক হৈছে আৰু দুয়োৱে নতুন নাম 'ইছলামিক ষ্টে'ট অৱ ইৰাক এণ্ড দ্য লেভাণ্ট' গ্ৰহণ কৰিছে। পিচে, অল-নুস্ৰাৰ নেতা অল-জুলানি আৰু অল-কাইদাৰ নেতা অল-জাৱাহিৰিয়ে এই কথা অস্বীকাৰ কৰাৰ লগতে দুয়ো সংগঠনে আইছিছৰ সৈতে নিজৰ সকলো সম্পৰ্ক ২০১৪ৰ ফেব্ৰুৱাৰীত বিচ্ছিন্ন কৰিলে।

টোকা

তথ্যসূত্ৰ

শ্ৰেণী:সন্ত্ৰাসবাদ
আমিনুল হক

আমিনুল হক (ইংৰাজী: Aminul Haque; জন্ম: ফেব্ৰুৱাৰী, ১৯৫৬) অসমৰ এগৰাকী প্ৰথিতযশা চিত্ৰশিল্পী।

জন্ম

১৯৫৬ চনৰ ফেব্ৰুৱাৰীত গুৱাহাটীৰ হেদায়েৎপুৰত আমিনুল হকৰ জন্ম হয়। পিতৃ মফিজুদ্দিন আহমেদ আৰু মাতৃ আনোৱাৰা বেগম। তেখেতে গীতিকাৰ ৰূপেও খ্যাতি আৰ্জিছে আৰু কেবাটাও সংগীতৰ এলবামত তেখেতে লিখা গীতত বিভিন্নজন সংগীতশিল্পীয়ে সুৰাৰোপন কৰাই নহয় তেখেতে ভূপেন হাজৰিকাৰ 'শীতৰে সেমেকা ৰাতি', কেশৱ মহন্তৰ 'কলৰে আগতে কাউৰী পৰিলে' আদি গীতৰ ওপৰত একোখন চিত্ৰও অংকন কৰিছে।

শিক্ষা

তেখেতে গোৱালপাৰা সৈনিক স্কুল পৰা মেট্ৰিক পাছ কৰে আৰু গুৱাহাটী আৰ্যবিদ্যাপীঠ মহ্যাবিদ্যালয়ৰপৰা স্নাতক (বিজ্ঞান শাখা) পৰীক্ষাত উত্তীৰ্ণ হয়।

কৰ্ম জীৱন

আমিনুল হক আছিল অসমৰ ‘চিত্ৰকলা আন্দোলন’ৰ সৈতে সক্ৰিয়ভাৱে জড়িত। তেখেত আছিল ‘গুৱাহাটী আৰ্টিষ্ট গীল্ড’ৰ প্ৰতিষ্ঠাপক সদস্য। তেখেত একেৰাহে তিনিবছৰ-  ২০১৬, ১৭ আৰু ১৮ চনত ‘গুৱাহাটী আৰ্টিষ্ট গীল্ড’ৰ কাৰ্যবাহী সভাপতি পদত নিয়োজিত হৈ থকাৰ উপৰিও গীল্ডৰ সম্পাদক আৰু কেইবাবছৰো আলোচনী সম্পাদকো আছিল।

তেখেতৰ প্ৰথম একক প্ৰদৰ্শনী অনুষ্ঠিত হয় ১৯৭৫ চনত হাজী মুচাফিৰখানা গুৱাহাটীত। তাৰপিছত ক্ৰমান্বয়ে ১৯৮৫ চনত গুৱাহাটী ৰাজ্যিক আৰ্ট গেলেৰী, ১৯৯৬ চনত কলিকতাৰ একাডেমি অৱ ফাইন আৰ্ট, ২০০৮ চনত গুৱাহাটী আৰ্টিষ্ট গীল্ডত আৰু ২০১৭ চনত দিল্লী ললিত কলা একাডেমিত আমিনুল হকৰ একক চিত্ৰ প্ৰদৰ্শনী অনুষ্ঠিত হয়। ইয়াৰোপৰি যুটীয়াভাৱে তেখেতে শ্বিলং(১৯৭৭), কলকাতা(১৯৯৯), বৰোডা(২০০৮), দিল্লী(২০০২) আৰু ক’হিমাত (২০০১) চিত্ৰকলা প্ৰদৰ্শনীত অংশগ্ৰহণ কৰিছে। ২০১৫ চনত তেখেতে ভাৰতীয় খাদ্য নিগমৰ চাকৰিৰপৰা অৱসৰ গ্ৰহণ কৰে। কৃতি চিত্ৰ-সমালোচকে তেখেতৰ ছবি  এম.এফ.হুছেইন আৰু পিকাছোৰ ছবিৰ সৈতে তুলনা কৰিছে।

কেৱল ছবি অঁকাতে নিয়োজিত হৈ নাথাকি তেখেতে চিত্ৰকলা সম্পৰ্কীয় যথেষ্ট প্ৰৱন্ধ পাতিও লিখিছে।

ব্যক্তিগত জীৱন

খ্যাতনামা অসমীয়া কবি-সাহিত্যিক ডাঃ নীলিমা টি হকৰ সৈতে ১৯৮৬ চনৰ ৫ জানুৱাৰী তাৰিখে আমিনুল হকৰ বিয়া হয়। ৰাহাত আমিন শিল্পী দম্পত্তীৰ একমাত্ৰ পুত্ৰ।

তথ্যউৎস

বাহ্যিক সংযোগ

Aminul Haque: Through spontaneous rhythm, colour and form

শ্ৰেণী:অসমৰ চিত্ৰশিল্পী
শ্ৰেণী:জীৱিত ব্যক্তি
শান্তামণি মুদ্দাইয়া

শান্তামণি মুদ্দাইয়া ভাৰতৰ এগৰাকী ভাস্কৰ্য শিল্পী, যিয়ে নিজৰ দৃশ্য কলাৰ কামত কাগজ আৰু কয়লাৰ দৰে ক্ষণস্থায়ী প্ৰাকৃতিক সামগ্ৰী ব্যৱহাৰ কৰি প্ৰদৰ্শনী সৃষ্টি, স্থাপন আৰু প্ৰদৰ্শন কৰে। ভাৰতৰ বহু দ্বিবাৰ্ষিক কলা প্ৰদৰ্শনীত আৰু বহু আন্তঃৰাষ্ট্ৰীয় কেন্দ্ৰত তেওঁৰ ভাস্কৰ্যসমূহ প্ৰদৰ্শিত হৈছে। তেওঁৰ কৰ্মৰাজিৰ বাবে তেওঁ বহুতো বঁটা লাভ কৰিছে।

জীৱনী

১৯৬৭ চনত কৰ্ণাটকৰ মহীশূৰত জন্মগ্ৰহণ কৰিছিল মুদ্দাইয়াই। মহীশূৰৰ চামৰাজেন্দ্ৰ একাডেমী অৱ ভিজুৱেল আৰ্টছৰপৰা পেইণ্টিংত স্নাতক ডিগ্ৰী লাভ কৰে। ইয়াৰ পিছতে এম এছ ইউনিভাৰ্চিটি বৰোদাৰপৰা চিত্ৰকলাৰ স্নাতকোত্তৰ ডিগ্ৰী লাভ কৰে। ২০০৪ চনত স্কটলেণ্ডৰ গ্লাছগোত চাৰ্লছ ৱালেছ বৃত্তিৰ ফেল’শ্বিপৰ অধীনত কাগজ নিৰ্মাণৰ পাঠ্যক্ৰমৰ বাবে এবছৰ অধ্যয়ন কৰে। ২০০৬–০৮ চনৰ বাবে নতুন দিল্লীৰ পৰ্যটন আৰু সংস্কৃতি মন্ত্ৰ্যালয়ৰপৰাও ৰাষ্ট্ৰীয় জুনিয়ৰ ফেল'শ্বিপ লাভ কৰিছে। শীৰ্ষক ভাস্কৰ্যটো ২০১৪ চনত কোচি-মুজিৰিছ বিয়েনালেত প্ৰদৰ্শিত হৈছিল। ইয়াৰ জোখ আছিল ৭x৫x৭০ ফুট আৰু ইয়াক মেৰুকৰণ নদীৰ আকৃতিত ভাস্কৰ্য নিৰ্মাণ কৰা হৈছিল। এই শিল্পকৰ্মৰ প্ৰেৰণা ২০১০ চনৰ ভিতৰত গংগা নদীৰ কাষেৰে তিনিমাহৰ ভ্ৰমণৰপৰাই লাভ কৰিছিল আৰু ইয়াক "আমাৰ সংস্কৃতিৰ মেৰুদণ্ড" হিচাপে এক উপমা হিচাপে গণ্য কৰা হয়। মুদ্দাইয়াই লগতে কয় যে প্ৰসৱৰ সময়ত তেওঁৰ মেৰুদণ্ডত এনাস্থেচিয়াৰ বেজী দিয়াৰ পৰাই তেওঁৰ মনত এই ভাস্কৰ্যটোৰ ধাৰণা হৈছিল। কোচিত ভাস্কৰ্যটো প্ৰদৰ্শন কৰা কোচি-মুজিৰিছ বিয়েনালে ২০১৪ৰ কিউৰেটৰ জিতিশ কল্লাটে কয় যে ইয়াক "আপাত দৃষ্টিত উন্মোচিত হোৱা এই ভাস্কৰ্যই জীৱাশ্মৰ ৰূপত বহুদিনৰপৰা পাৰ হৈ যোৱা ইতিহাসৰ আমন্ত্ৰণ কৰা হৈছে" আৰু "চিণ্ডাৰৰ দৰে আগ্নেয়গিৰিৰ শিলৰ ব্যৱহাৰ বিশেষভাৱে অতি আকৰ্ষণীয় কাৰণ পদাৰ্থটোৰ ছিদ্ৰযুক্ত পৃষ্ঠত কিছু ভূ-তাত্ত্বিক লেখ-জোখ থাকে, আৰু ই নিজেই এনেকুৱা দেখা যায় জীৱাশ্ম।"

বছৰ বছৰ ধৰি তেওঁৰ আন কিছুমান ভাস্কৰ্য প্ৰদৰ্শনী হ’ল ফ্ৰ’জেন ফিনিক্স, চাইলেণ্ট স্পিক, জ্যেষ্ঠাৰছ স্পিক আৰু টাৰ্নিং হুইল -ভাৰত আৰু শ্ৰীলংকাত অনবাউণ্ড ট্ৰেডিচন। তেওঁৰ ভাস্কৰ্য্যসমূহ বাংগালুৰুৰ কৰ্ণাটক ৰাজ্যিক সংগ্ৰহালয়ৰ ভেংকটপ্পা আৰ্ট গেলেৰীত স্থায়ী প্ৰদৰ্শনী। তেওঁৰ কৰ্মৰাজিও বহুতো ব্যক্তিগত গেলেৰীৰ অংশ। সেই বছৰতে তেওঁ আন এটা ভাস্কৰ্য ড্ৰপও উলিয়াইছিল। মাটি স্পৰ্শ কৰাৰ মুহূৰ্ততে জমা হৈ থকা চিয়াঁহীৰ এটা টোপালৰ দৃশ্যায়ন, ই আছিল প্ৰতিটো টোপালৰ তাৎপৰ্য্যৰ স্মৃতি। মুদ্দাইয়াই কয় যে এই ভাস্কৰ্যটো আৰম্ভণিৰেপৰা গংগা নদীৰ মুখলৈকে যাত্ৰাৰপৰাই উদ্ভৱ হৈছিল য’ত তেওঁ লাখ লাখ লোকে অৰ্ঘ্য আগবঢ়োৱা দেখা পাইছিল। তেওঁলোকে পানীৰে ভৰা পাত্ৰৰ পানী পুনৰ নদীত উছৰ্গা কৰা দেখি তেওঁ জীৱনৰ চক্ৰীয় প্ৰকৃতিত ৰূপকটো দেখিবলৈ পাইছিল।

তথ্যসূত্ৰ

শ্ৰেণী:ভাৰতীয় নাৰী
শ্ৰেণী:ভাস্কৰ্যশিল্পী
ৰজনী বসুমতাৰী

ৰজনী বসুমতাৰী এগৰাকী চলচ্চিত্ৰ পৰিচালক, প্ৰযোজক, অভিনেত্ৰী আৰু চিত্ৰনাট্যকাৰ। প্ৰথমতে বিদ্যুৎ চক্ৰৱৰ্তী, মুজাফৰ আলীৰ দৰে পৰিচালকৰ অধীনত তেওঁ কাম কৰিছিল। তেওঁ গুৱাহাটী দূৰদৰ্শনৰ বাবেও কেইবাখনো ধাৰাবাহিকৰ কাহিনী লিখিছে।

কৰ্মজীৱন

শিক্ষা সাং কৰি ৰজনী বসুমতাৰী দিল্লীলৈ ৰাওনা হৈছিল। শেহতীয়াকৈ এখন হিন্দী ছবিত কাৰ্যবাহী প্ৰযোজক হিচাপেও তেওঁ কাম কৰি আছে। ৰাষ্ট্ৰীয় টেলিভিশ্যন চেনেলটো বিভিন্ন ধৰণৰ কাম কৰিছে ৰজনী বসুমতাৰীয়ে। ন’কিয়া, ব্ৰিটিছ উচ্চায়ুক্তৰ বাবে বিভিন্ন ধৰণৰ তথ্যচিত্ৰ প্ৰস্তুত কৰিছে পৰিচালকগৰাকীয়ে।

ৰজনী বসুমতাৰীয়ে ২০০৭ চনত ৭টাকৈ ৰাজ্যিক বঁটা লাভ কৰা অসমীয়া চিনেমা অনুৰাগৰ চিত্ৰনাট্য প্ৰস্তুত কৰাৰ লগতে প্ৰযোজনা কৰিছিল। ২০০৫-০৬ চনত ৰজনী বসুমতাৰীয়ে চলচ্চিত্ৰ নিৰ্মাতা মুজাফৰ আলীৰ সৈতে ‘ভাৰত লাল: লাল বাহাদুৰ শাস্ত্ৰী’ নামৰ চুটি ছবিখনত সহকাৰী পৰিচালক হিচাপে কাম কৰিছিল। বৰ্তমান মুজাফৰ আলীৰ ‘ৰুমী’ নামৰ আন্তঃৰাষ্ট্ৰীয় পৰ্যায়ৰ চিনেমাখনতো তেওঁ কাম কৰিছে। মুক্তিৰ অপেক্ষাত থকা ‘ষ্ট’ৰী আফ মাই লাইফ’ নামৰ হিন্দী ছবিখনৰ কাৰ্যবাহী প্ৰযোজক হিচাপেও জড়িত হৈ আছে।

বঁটা

২০০৭ চনত ৰজনী বসুমতাৰীয়ে আমেৰিকাৰ ব্ৰডকাষ্টিং নেটৱৰ্কৰ পৰা বেষ্ট প্ৰডিউচাৰ এৱাৰ্ড লাভ কৰিছিল।

চলচ্চিত্ৰপঞ্জী

অনুৰাগ (২০০৪)
শ্বাটলকক বয়জ্ (২০১১)
ৰাগ - দ্য ৰিদম অৱ লাভ (২০১৪)
মেৰী কম (২০১৪)
দ্য শৌকিনছ্ (২০১৪)
থ্ৰী স্মকিং বেৰেলছ্ (২০১৮)

তথ্য সংগ্ৰহ

বাহ্যিক সংযোগ

Website of Manna Films
Rajni Basumatary - The director of Raag, an exclusive interview
Rajni Basumatary: “The young generation is very innovative. They take challenges”

শ্ৰেণী:অসমৰ ব্যক্তি
শ্ৰেণী:অসমৰ চলচ্চিত্ৰ পৰিচালক
শ্ৰেণী:অসমীয়া ভাষাৰ চলচ্চিত্ৰ পৰিচালক
শ্ৰেণী:অসমীয়া অভিনেত্ৰী
শ্ৰেণী:জীৱিত ব্যক্তি
শ্ৰেণী:বড়ো জনগোষ্ঠীৰ ব্যক্তি
শ্ৰেণী:বড়ো ভাষাৰ চলচ্চিত্ৰ পৰিচালক
নৈতিক গঠনবাদ

নৈতিক গঠনবাদ বা নীতিগত গঠনবাদ হৈছে মেটা-নীতি ([[en: meta-ethics) আৰু নীতিগত নৈতিকতা দুয়োটাতে এনে এক দৃষ্টিভংগী যিয়ে এই ধাৰণা কৰে যে:

নৈতিক বাক্যই প্ৰস্তাৱনা প্ৰকাশ কৰে।
এনে কিছুমান প্ৰস্তাৱ সত্য।
এনে প্ৰস্তাৱৰ সত্যতা বা মিথ্যতা এটা উপযুক্ত গঠনবাদী পদ্ধতিৰ ফলাফলৰ ওপৰত অনিবাৰ্যভাৱে নিৰ্ভৰশীল।

আধ্যাত্মিক গঠনবাদৰ মতে নৈতিক বিচাৰ, নীতি আৰু মূল্যবোধৰ শুদ্ধতা উপযুক্ত গঠনবাদী পদ্ধতিৰ ফল হোৱাৰ দ্বাৰা নিৰ্ণয় কৰা হয়। অৰ্থাৎ নীতিগত মূল্যবোধ হৈছে মানুহৰ ব্যৱহাৰিক যুক্তিৰ নিৰ্মাণ। ই সকলো ধৰণৰ নৈতিক বাস্তৱবাদৰ বিৰোধী, যিয়ে নৈতিকতাক তাত্ত্বিক যুক্তিৰ ব্যৱহাৰৰ দ্বাৰা আৱিষ্কাৰ কৰা বস্তু বুলি ধাৰণা কৰে, অজ্ঞানতাবাদ, যিয়ে নৈতিকতাক যুক্তিসংগতভাৱে গঢ়ি তুলিব পৰা যায় বুলি অস্বীকাৰ কৰে আৰু ভুল তত্ত্বৰ বিৰোধী, যিয়ে বস্তুনিষ্ঠ সত্য নিৰ্মাণৰ সম্ভাৱনাক অস্বীকাৰ কৰে।

নীতিগত নৈতিকতাত নৈতিক গঠনবাদ হ’ল এই মত যে কোনো এটা নিৰ্দিষ্ট নীতিগত ক্ষেত্ৰৰ ভিতৰৰ নীতি আৰু মূল্যবোধসমূহক এই কথাটোৰ ওপৰত ভিত্তি কৰি ন্যায্যতা প্ৰদান কৰিব পাৰি যে সেইবোৰ কোনো উপযুক্ত গঠনবাদী যন্ত্ৰ বা পদ্ধতিৰ ফল।

তথ্যসূত্ৰ

শ্ৰেণী:দৰ্শন
খেলনা

খেলনা হৈছে এনে এটা বস্তু যিটো মূলতঃ মনোৰঞ্জনৰ বাবে ব্যৱহাৰ কৰা হয়। সৰল উদাহৰণ হ'ল খেলনা ব্লক, ব'ৰ্ড গেম, আৰু পুতলা। খেলনাবোৰ প্ৰায়ে শিশুৰ ব্যৱহাৰৰ বাবে ডিজাইন কৰা হয় যদিও বহুতো বিশেষভাৱে প্ৰাপ্তবয়স্ক আৰু পোহনীয়া জন্তুৰ বাবে ডিজাইন কৰা হয়। খেলনাই শাৰীৰিক ব্যায়াম, সাংস্কৃতিক সজাগতা বা শৈক্ষিক শিক্ষাকে ধৰি উপযোগী সুবিধা প্ৰদান কৰিব পাৰে। ইয়াৰ উপৰিও উপযোগী বস্তু বিশেষকৈ যিবোৰৰ মূল উদ্দেশ্যৰ বাবে আৰু প্ৰয়োজন নহয়, সেইবোৰ খেলনা হিচাপে ব্যৱহাৰ কৰিব পাৰি। উদাহৰণস্বৰূপে শিশোৱে খালী শস্যৰ বাকচ আৰু টিছু পেপাৰৰ স্পুলেৰে দুৰ্গ নিৰ্মাণ কৰা, বা ভঙা টিভি ৰিম’টৰ সৈতে খেলা শিশোৱে। "খেলনা" শব্দটো প্ৰয়োজনতকৈ উপভোগৰ বাবে ক্ৰয় কৰা উপযোগী বস্তু বা ব্যয়বহুল প্ৰয়োজনীয়তাৰ বাবেও ব্যৱহাৰ কৰিব পাৰি যাৰ বাবে খৰচৰ এটা বৃহৎ অংশই মালিকক উপভোগ প্ৰদান কৰাৰ ক্ষমতাক প্ৰতিনিধিত্ব কৰে, যেনে বিলাসী গাড়ী, উচ্চমানৰ মটৰ চাইকেল, গেমিং [[কম্পিউটাৰ][, আৰু ফ্লেগশ্বিপ স্মাৰ্টফোন।

খেলনাৰে খেলাটো সৰু ল’ৰা-ছোৱালীক জীৱনৰ অভিজ্ঞতাৰ বাবে প্ৰশিক্ষণ দিয়াৰ এক আনন্দদায়ক উপায় হ’ব পাৰে। খেলনা তৈয়াৰ কৰিবলৈ কাঠ, মাটি, কাগজ, প্লাষ্টিক আদি বিভিন্ন সামগ্ৰী ব্যৱহাৰ কৰা হয়। খেলনাৰ নতুন ৰূপসমূহৰ ভিতৰত আছে ইণ্টাৰেক্টিভ ডিজিটেল মনোৰঞ্জন আৰু স্মাৰ্ট খেলনা। কিছুমান খেলনা মূলতঃ সংগ্ৰাহকৰ সামগ্ৰী হিচাপে উৎপাদন কৰা হয় আৰু কেৱল প্ৰদৰ্শনৰ বাবেহে নিৰ্মাণ কৰা হয়।

খেলনাৰ উৎপত্তি প্ৰাগঐতিহাসিক; কেঁচুৱা, জীৱ-জন্তু আৰু সৈনিকক প্ৰতিনিধিত্ব কৰা পুতলাৰ লগতে প্ৰাপ্তবয়স্কসকলে ব্যৱহাৰ কৰা সঁজুলিৰ প্ৰতিনিধিত্ব প্ৰত্নতাত্ত্বিক স্থানত সহজেই পোৱা যায়। "খেলনা" শব্দটোৰ উৎপত্তিৰ বিষয়ে জনা নাযায় যদিও প্ৰথমবাৰৰ বাবে চতুৰ্দশ শতিকাত ইয়াৰ ব্যৱহাৰ হোৱা বুলি বিশ্বাস কৰা হয়। খেলনা মূলতঃ শিশুৰ বাবে তৈয়াৰ কৰা হয়। আটাইতকৈ পুৰণি পুতলা খেলনাটো ৪,০০০ বছৰ পুৰণি বুলি ভবা হয়।

খেলনাৰে খেলাটো বয়স বৃদ্ধিৰ এক গুৰুত্বপূৰ্ণ অংশ। সৰু ল'ৰা-ছোৱালীয়ে খেলনা ব্যৱহাৰ কৰে নিজৰ পৰিচয় আৱিষ্কাৰ কৰিবলৈ, জ্ঞানত সহায় কৰিবলৈ, কাৰণ আৰু প্ৰভাৱ শিকিবলৈ, সম্পৰ্ক অন্বেষণ কৰিবলৈ, শাৰীৰিকভাৱে শক্তিশালী হ'বলৈ, আৰু প্ৰাপ্তবয়স্ক কালত প্ৰয়োজনীয় দক্ষতা অভ্যাস কৰিবলৈ। প্ৰাপ্তবয়স্কসকলে মাজে মাজে খেলনা ব্যৱহাৰ কৰি সামাজিক বন্ধন গঠন আৰু শক্তিশালী কৰে, শিকায়, চিকিৎসাত সহায় কৰে, আৰু যৌৱনৰ পৰা পোৱা শিক্ষাবোৰ মনত ৰাখিব আৰু শক্তিশালী কৰে।

তথ্যসূত্ৰ

শ্ৰেণী:বিনোদন
যাউতিযুগীয়া ধনে মোৰ অ’

যাউতিযুগীয়া ধনে মোৰ অ’

প্ৰাণতে দিলা মোক মৰম কুমলীয়া

মনত সোঁৱৰণী সুৱদীয়া

বুকুত ভালে পোৱা অ’ প্ৰাণৰ ধনে

যাউতিযুগীয়া ধনে মোৰ অ’।

স্মৃতিৰ ছবিখনি প্ৰণয় ফুটুকীয়া

কল্পনা পূৰাই দিলা মোক অ’

যাউতিযুগীয়া ধনে মোৰ অ’।

ভাৱত অগণনে হুমুনিয়াহ

অময়া সৌন্দৰ্য্য জীৱন উপচোৱা

থবলৈকে ঠায়ে নোজোৰে অ’

যাউতিযুগীয়া ধনে মোৰ অ’।

সুখ বিনন্দীয়া মৰণতে বাকি

সৰগী সপোন টোপনীতে গঢ়ি দিলা মোক অ’

যাউতিযুগীয়া ধনে মোৰ অ’।

বুজা-নুবুজাৰে হাঁহি কান্দোনৰে

জীৱনত পাতিলা মেলা মোৰ অ’

যাউতিযুগীয়া ধনে মোৰ অ’।

Category:জ্যোতি সঙ্গীত
পেনা

পেনা বা টিংটেলিয়া এবিধ ভাৰতীয় তাঁৰযুক্ত তত বাদ্য। ই মণিপুৰৰ পৰম্পৰাগত লোকবাদ্য। ইয়াত মাত্ৰ এডাল তাঁৰ বা গুণা থাকে আৰু আন এক সঁজুলিৰে তাঁৰডাল ঘঁহি সাংগীতিক ধ্বনি উৎপন্ন কৰা হয়। পেনা ঘাইকৈ ভাৰত আৰু বাংলাদেশত প্ৰচলিত। ইয়াক একক বা দলীয়ভাবে বজোৱা হয়। মণিপুৰী লোকসংগীতৰ সৈতে বা লাই হাৰাওবা উৎসৱৰ বাবে পেনাক বাদ্যযন্ত্ৰ হিচাপে বজোৱা হয়। পেনা বাদন একপ্ৰকাৰৰ মৃত কলা। কিয়নো বৰ্তমান মণিপুৰত মাত্ৰ ১৪৫জন সক্ৰিয় পেনা বাদক আছে। প্ৰসিদ্ধ পেনা বাদক খাঞ্জেম্বম মংগী সিঙৰ নেতৃত্বত সংগঠন পৰম্পৰাগত আৰু থলুৱা কলাৰ ওপৰত গৱেষণা কেন্দ্ৰয়ে পেনাক পুনৰুজ্জীৱিত কৰাৰ বাবে কাম কৰি আছে।

ইতিহাস

পেনাক আটাইতকৈ পুৰণি কাংগেলিপাক বাদ্যযন্ত্ৰ বুলি গণ্য কৰা হয়। নগাসকলে ইয়াক টিংটেলিয়া বুলি কয়। ধ্বনিগত উদ্দেশ্যৰ বাবে নাৰিকলৰ খোলাত দুটা অতিৰিক্ত ফুটা কৰা হয়। শুকান জন্তুৰ ছাল যেনে গুঁইৰ ছালেৰে এটা খোলাক ঢাকা হয় আৰু আনটো খোলা ৰখা হয়। তাঁৰ বা গুণা টান এটা বাঁহৰ কাণ নামৰ অংশৰ দ্বাৰা নিয়ন্ত্ৰণ কৰা হয় আৰু ইয়াক বাঁহৰ মাৰিৰ এটা ফুটাৰ ভিতৰত লগোৱা হয়। মোগ্ৰা নামৰ অংশ পেনা শেষৰ সৈতে বান্ধি ৰখা হয়।

ধনুটো সাধাৰণতে কাঠৰে তৈয়াৰ কৰা হয় আৰু ইয়াৰ এটা মুৰত এটা ধাতুৰ বিকশিত বক্ৰ থাকে। কিছু অঞ্চলত ধনুত ক্ষুদ্ৰ ধাতু তাল বা ঘণ্টা লগোৱা থাকে। গুণাসমূহ পৰম্পৰাগতভাবে ঘোঁৰাৰ চুলিৰে তৈয়াৰ কৰা হৈছিল যদিও কেতিয়াবা কাঠৰ আঁহে আৰু ধাতুৰ গুণাৰেও তৈয়াৰ কৰা হয়।

প্ৰকাৰ আৰু ব্যৱহাৰ

ইয়াইকাইৰোল: মানুহক জগাবলৈ ব্যৱহাৰ কৰা হয়)
লাই-ইকৌবা: লাই হাৰাওবা উৎসৱ আৰম্ভ কৰিবলৈ ব্যৱহাৰ কৰা হয়
খোনুং -ইচি: লোকগীতত ব্যৱহাৰ কৰা হয়
লুহংবা: বিবাহ অনুষ্ঠানত এইবিধ বজোৱা হয়
ৱাৰী -লিবা: বাদ্য ব্যৱহাৰ কৰি কাহিনী বৰ্ণনা কৰিবলৈ ব্যৱহাৰ কৰা হয়
পুয়া পাবা: ধৰ্মীয় গ্ৰন্থ 'পুয়া' পঢ়াৰ সময়ত এইবিধ পেনা বজোৱা হয়

উল্লেখযোগ্য বাদ্যযন্ত্ৰী

খাংগেম্বাম মংগী সিং
গুৰু এন.জি. ইবোপিশক
লিমাপোকপাম ইয়াইমা
মায়াংলাম্বম মানগাংসনা

তথ্য উৎস

বাহ্যিক সংযোগ

শ্ৰেণী:বাদ্যযন্ত্ৰ
শ্ৰেণী:মণিপুৰ
কেন্দ্ৰীয় প্ৰযুক্তিবিদ্যা প্ৰতিষ্ঠান, কোকৰাঝাৰ

কেন্দ্ৰীয় প্ৰযুক্তিবিদ্যা প্ৰতিষ্ঠান কোকৰাঝাৰ কোকৰাঝাৰ জিলাত অৱস্থিত। এই ৰাজহুৱা অভিযান্ত্ৰিক প্ৰতিষ্ঠানখন ২০০৬ চনত ভাৰত চৰকাৰে স্থাপন কৰে। ই উত্তৰ-পূৰ্বাঞ্চলৰ অসমত অৱস্থিত।

অৱস্থান

এই প্ৰতিষ্ঠানখনে কোকৰাঝাৰৰ দেৱৰগাওঁ-তিনিআলী পথ এলেকাৰ প্ৰায় ২০ একৰ ভূমি আৱৰি আছে। কোকৰাঝাৰ ৰেল ষ্টেচনৰ পৰা ই প্ৰায় ১০ কিঃমিঃ নিলগত অৱস্থিত। গুৱাহাটীৰ পৰা টেক্সীৰে যাত্ৰা কৰিলে ৪ ঘণ্টা সময় লাগে। কেইবাখনো ৰেলগাড়ীৰ দ্বাৰা ই দিল্লী আৰু কলকাতাৰ লগত সংযোগিত। কেন্দ্ৰীয় প্ৰযুক্তিবিদ্যা প্ৰতিষ্ঠান বড়োলেণ্ড বিশ্ববিদ্যালয়ৰ কাষতেই অৱস্থিত।

ইতিহাস

২০০৬ চনৰ ১৬ ডিচেম্বৰত প্ৰতিষ্ঠানখন স্থাপিত হৈছিল। ২০০৩ চনৰ ১০ ফেব্ৰুৱাৰীত ভাৰত চৰকাৰ, অসম চৰকাৰ আৰু বড়ো লিবাৰেছন টাইগাৰৰ মাজত নতুন দিল্লীত স্বাক্ষৰিত বড়োলেণ্ড টেৰিটৰিয়েল কাউন্সিলৰ স্মাৰক পত্ৰৰ ফলশ্ৰুতিত উক্ত প্ৰতিষ্ঠানটিৰ জন্ম হৈছিল। প্ৰতিষ্ঠানখন স্বায়ত্ব শাসিত (Autonomous Institution) আৰু ইয়াৰ প্ৰশাসনিক কাম-কাজ চলাবলৈ বৰ্ড অফ্ গৱৰ্ণৰ আছে।

বিভাগসমূহ

প্ৰতিষ্ঠান খনে বিভিন্ন বিষয়ত ডিগ্ৰী আৰু ডিপ্লমা আগবঢ়ায়। বিভিন্ন বিভাগ সমূহ হল:
অণুবিদ্যুৎ আৰু সংযোগ অভিযান্ত্ৰিক বিভাগ (Electronics & Communication Engineering)
কম্পিউটাৰ বিজ্ঞান আৰু অভিযান্ত্ৰিক বিভাগ (Computer Science & Engineering)
সঁজুলিবিদ্যা অভিযান্ত্ৰিক বিভাগ (Instrumentation Engineering)
খাদ্য প্ৰক্ৰিয়াকৰণ আৰু প্ৰযুক্তি (Food processing and technology)
ব্যৱহাৰিক অভিযান্ত্ৰিক বিভাগ Civil engineering)
তথ্য-প্ৰযুক্তি (Information Technology)
আনুষঙ্গিক অভিযান্ত্ৰিক (Allied Engineering)
মৌলিক বিজ্ঞান (Basic Science)
মানৱিকী আৰু সমাজ বিজ্ঞান (Humanities and Social Science)

তথ্য সংগ্ৰহ

বাহ্যিক সংযোগ

কেন্দ্ৰীয় প্ৰযুক্তিবিদ্যা প্ৰতিষ্ঠানৰ ৱেবচাইট
শ্ৰেণী:অসমৰ অভিযান্ত্ৰিক মহাবিদ্যালয়সমূহ
শ্ৰেণী:কোকৰাঝাৰ জিলা
জাকিয়া খুদাদাদী

জাকিয়া খুদাদাদী (; জন্ম: ২৯ ছেপ্টেম্বৰ ১৯৯৮) এগৰাকী আফগান পেৰা-টাইকোৱানড' খেলুৱৈ। তেওঁ প্ৰথম আফগান মহিলা টাইকোৱানড' খেলুৱৈ। ২০১৬ চনত ১৮ বছৰ বয়সত আফ্ৰিকান আন্তঃৰাষ্ট্ৰীয় পেৰা-টাইকোৱানড' চেম্পিয়নশ্বিপ জয় লাভ কৰাৰ পাছত তেওঁ প্ৰসিদ্ধি লাভ কৰে। তেওঁ ২০২০ গ্ৰীষ্মকালীন পেৰালিম্পিকত আফগানিস্তানক প্ৰতিনিধিত্ব কৰিছিল। তালিবানৰ আফগানিস্তান অধিগ্ৰহণৰ ফলত তেওঁ তেওঁৰ প্ৰথম পেৰালিম্পিকত প্ৰতিদ্বন্দ্বিতা কৰাৰ সুযোগৰ পৰা প্ৰথমে বঞ্চিত হৈছিল কিন্তু পাছত আন্তঃৰাষ্ট্ৰীয় পেৰালিম্পিক সমিতিয়ে আফগানিস্তানৰ পৰা তেওঁক সুৰক্ষিতভাৱে উলিয়াই অনাৰ পাছত প্ৰতিযোগিতাত অংশগ্ৰহণ কৰাৰ অনুমতি দিছিল। ২০০৪ চনৰ গ্ৰীষ্মকালীন পেৰালিম্পিকত মৰিনা কৰিমৰ অংশগ্ৰহণৰ ১৭ বছৰৰ পাছত তেওঁ প্ৰতিযোগিতাত আফগান মহিলা পেৰালিম্পিক প্ৰতিযোগীৰূপে অংশগ্ৰহণ কৰিবলৈ সক্ষম হয়। তালিবানৰ আফগানিস্তান অধিগ্ৰহণৰ পাছত আন্তঃৰাষ্ট্ৰীয় ক্ৰীড়া প্ৰতিযোগিতাত অংশগ্ৰহণ কৰা তেওঁ আনুষ্ঠানিকভাৱে প্ৰথম আফগান মহিলা খেলুৱৈ হিচাপেও পৰিগণিত হয়।

ব্যক্তিগত জীৱন

খুদাদাদী মূলতঃ আফগানিস্তানৰ হেৰাট প্ৰদেশৰ বাসিন্দা। তেওঁৰ মাত্ৰ এটা কাৰ্যকৰী বাহু আছে।

কেৰিয়াৰ

২০১২ আৰু ২০১৬ চনত টাইকোৱানড'ত আফগানিস্তানৰ একমাত্ৰ অলিম্পিক পদক অহাৰ পাছত খুদাদাদীয়ে টাইকোৱানড' খেলিবলৈ অনুপ্ৰাণিত হৈছিল। তেওঁ ৰোহুল্লাহ নিকঁপাইৰ দ্বাৰা অনুপ্ৰাণিত হৈছিল, যি হৈছে আফগানিস্তানৰ প্ৰথম (আৰু বৰ্তমানলৈ একমাত্ৰ) অলিম্পিক পদক বিজয়ী। ২০০১ চনত তালিবানৰ পতনৰ পাছত তেওঁ আফগানিস্তানৰ আন বহুতো মহিলাৰ দৰে পুৰুষৰ দৰেই ক্ৰীড়া প্ৰতিযোগিতাত অংশগ্ৰহণ কৰিবলৈ উৎসাহিত হৈছিল। অৱশ্যে, তেওঁ বেছিভাগ প্ৰশিক্ষণ ঘৰতে কৰিছিল কিয়নো তেওঁৰ গৃহ প্ৰদেশ হেৰাটত তালিবানৰ উপস্থিতিৰ বাবে স্থানীয় ক্লাববোৰক প্ৰতিনিধিত্ব কৰাৰ সুযোগৰ পৰা বঞ্চিত হৈছিল।

তেওঁ তেওঁৰ পিতৃ-মাতৃক এৰি গ্ৰীষ্মকালীন পেৰালিম্পিকৰ প্ৰস্তুতিৰ বাবে প্ৰশিক্ষণ ল'বলৈ কাবুললৈ যাত্ৰা কৰে। অৱশ্যে, তালিবানৰ দ্বাৰা কাবুলৰ পতনৰ পাছত পেৰালিম্পিকত আফগানিস্তানৰ অংশগ্ৰহণ অনিশ্চিত হৈ পৰিছিল। বিমানবন্দৰসমূহ বন্ধ হোৱাৰ বাবে আফগান খেলুৱৈসকলেও কাবুল এৰিব পৰা নাছিল। খুদাদাদীয়ে তালিবানৰ পৰা আত্মগোপন কৰি আফগানিস্তান সুৰক্ষিতভাৱে এৰি টকিঅ' পেৰালিম্পিকত অংশগ্ৰহণ কৰিবলৈ ৰাজহুৱাভাৱে তাৎক্ষণিক সহায়ৰ বাবে অনুৰোধ কৰে। তেওঁ স্পেইনৰ স্থানান্তৰৰ তালিকাত স্থান লাভ কৰিছিল।

২০২১ চনৰ ২৮ আগষ্টত খুদাদাদীয়ে তেওঁৰ সহ-অংশগ্ৰহণকাৰী হোছেইন ৰাছৌলিৰ সৈতে আন্তঃৰাষ্ট্ৰীয় স্থানান্তৰ প্ৰচেষ্টাৰ অংশ হিচাপে ৰয়েল অষ্ট্ৰেলিয়ান বায়ু সেনাৰ দ্বাৰা বিমানেৰে কাবুলৰ পৰা প্ৰথমে পেৰিছত আৰু পাছত টকিঅ'ত উপস্থিত হয়। ফলত টকিঅ' পেৰালিম্পিকত আফগানিস্তানৰ অংশগ্ৰহণ সন্দৰ্ভত বিৰাজ কৰা অনিশ্চয়তাৰ অৱসান ঘটে। আন্তঃৰাষ্ট্ৰীয় পেৰালিম্পিক কমিটিৰ সভাপতি এণ্ড্ৰিউ পাৰচন্সে ঘোষণা কৰে যে দুয়োজন আফগান খেলুৱৈ সাক্ষাৎকাৰৰ বাবে উপলব্ধ নহ'ব আৰু সাধাৰণ সংবাদমেল বাদ দিবলৈ তেওঁলোকক অনুমতি দিয়া হৈছে।

২০২১ চনৰ ২ ছেপ্টেম্বৰত তেওঁ টকিঅ' ২০২০ পেৰালিম্পিকত ৰাউণ্ড অফ ১৬ ইভেণ্টত অংশগ্ৰহণ কৰে আৰু ৰাউণ্ডটো ছাৰ্বিয়াৰ দানিজেলা জভানোভিকৰ হাতত পৰাস্ত হয়।

তথ্য সংগ্ৰহ

শ্ৰেণী:আফগানিস্তানৰ ব্যক্তি
শ্ৰেণী:টাইকোৱানড' খেলুৱৈ
শ্ৰেণী:পেৰালিম্পিক প্ৰতিযোগী
শ্ৰেণী:জীৱিত ব্যক্তি
ৰাষ্ট্ৰীয় গণতান্ত্ৰিক গোট

ৰাষ্ট্ৰীয় গণতান্ত্ৰিক গোট ভাৰতৰ অসম ৰাজ্যৰ ৫টা ৰাজনৈতিক দলেৰে গঠিত এটা গোট আছিল। এই গোটে ২০০১ চনৰ অসম বিধানসভা নিৰ্বাচনত প্ৰতিদ্বন্দ্বিতা কৰিছিল। ৰাষ্ট্ৰীয় গণতান্ত্ৰিক গোটত অন্তৰ্ভুক্ত দল কেইটা হৈছে, নেছনেলিষ্ট কংগ্ৰেছ পাৰ্টী, অসম জাতীয় সন্মিলন, অসম গণ সংগ্ৰাম পৰিষদ, পূৰ্বাঞ্চলীয় লোক পৰিষদ আৰু জনতা দল (ধৰ্ম নিৰপেক্ষ)। উল্লেখনীয় যে, ৰাষ্ট্ৰীয় গণতান্ত্ৰিক গোট আৰু ৰাষ্ট্ৰীয় গণতান্ত্ৰিক মিত্ৰজোঁট দুটা পৃথক গোট।

তথ্য সংগ্ৰহ

শ্ৰেণী:অসমৰ ৰাজনৈতিক দল